CELEX: 32019D1733
Language: bg
Date: 2019-10-15 00:00:00
Title: Решение за изпълнение (ЕС) 2019/1733 на Комисията от 15 октомври 2019 година относно оценката, извършена съгласно Регламент (ЕС) 2018/1139 на Европейския парламент и на Съвета, по отношение на временното освобождаване от някои разпоредби на Регламент на Комисията (ЕС) № 1178/2011, предоставено от Обединеното кралство (нотифицирано под номер C(2019) 7401) (само текстът на английски език е автентичен) (текст от значение за ЕИП)

17.10.2019   
               
               
                  BG
               
               
                  Официален вестник на Европейския съюз
               
               
                  L 264/39
               
            
         РЕШЕНИЕ ЗА ИЗПЪЛНЕНИЕ (ЕС) 2019/1733 НА КОМИСИЯТА
         от 15 октомври 2019 година
         относно оценката, извършена съгласно Регламент (ЕС) 2018/1139 на Европейския парламент и на Съвета, по отношение на временното освобождаване от някои разпоредби на Регламент на Комисията (ЕС) № 1178/2011, предоставено от Обединеното кралство
         (нотифицирано под номер C(2019) 7401)
         (само текстът на английски език е автентичен)
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2018/1139 на Европейския парламент и на Съвета от 4 юли 2018 г. относно общи правила в областта на гражданското въздухоплаване и за създаването на Агенция за авиационна безопасност на Европейския съюз и за изменение на регламенти (ЕО) № 2111/2005, (ЕО) № 1008/2008, (ЕС) № 996/2010, (ЕС) № 376/2014 и на директиви 2014/30/ЕС и 2014/53/ЕС на Европейския парламент и на Съвета и за отмяна на регламенти (ЕО) № 552/2004 и (ЕО) № 216/2008 на Европейския парламент и на Съвета и Регламент (ЕИО) № 3922/91 на Съвета (1), и по-специално член 71, параграф 2 от него,
         като има предвид, че:
         
                     (1)
                  
                  
                     На 19 октомври 2018 г. Обединеното кралство уведоми Комисията, Агенцията за авиационна безопасност на Европейския съюз („Агенцията“) и другите държави членки, че е предоставило за всички лица, кандидатстващи за свидетелство за летателна правоспособност, освобождаване от изискванията по точка MED.B.001, буква г), точка 1, подточка i) от приложение IV (част MED) към Регламент (ЕС) № 1178/2011 (2).
                  
               
                     (2)
                  
                  
                     Предоставеното от Обединеното кралство освобождаване разширява обхвата на точка MED.B.001, буква г), точка 1, подточка i) от Регламент (ЕС) № 1178/2011 за всички лица, кандидатстващи за първоначално издаване на свидетелство за правоспособност на професионален пилот (CPL), свидетелство за летателна правоспособност за пилот в многопилотен екипаж (MPL) и свидетелство за летателна правоспособност на транспортен пилот (ATPL).
                  
               
                     (3)
                  
                  
                     Съгласно изискванията по точка MED.B.001, буква г), точка 1, подточка i) свидетелство за медицинска годност с ограничение (OML) „валидно само като или с квалифициран втори пилот“ може да бъде издадено единствено на лица, които притежават CPL, MPL и ATPL и които не отговарят напълно на изискванията за свидетелство за медицинска годност Клас 1.
                  
               
                     (4)
                  
                  
                     Обединеното кралство привежда три аргумента за предоставеното освобождаване. Първо, според Обединеното кралство настоящата формулировка на точка MED.B.001, буква г), точка 1, подточка i) от Регламент (ЕС) № 1178/2011 е в разрез с действащия в Обединеното кралство Закон за равенството от 2010 г., който изисква да се извършват разумни промени, за да се избегне поставянето на хората с увреждания в неравностойно положение в сравнение с лицата без увреждания. Второ, Обединеното кралство привежда като довод спешните оперативни нужди, породени от недостига на квалифицирани полетни екипажи в Обединеното кралство, като посочва, че освобождаването би спомогнало за преодоляването на този проблем, който е със системен характер. Трето, Обединеното кралство смята, че е налице неоправдано несъответствие между посочената точка MED.B.001, буква г), точка 1, подточка i) и точка MED.A.030 от Регламент (ЕС) № 1178/2011, в чийто обхват попадат и кандидатите, и притежателите на свидетелство за летателна правоспособност. Накрая, Обединеното кралство представи описание на различните мерки за смекчаване на последиците от освобождаването.
                  
               
                     (5)
                  
                  
                     След като беше извършена оценка, на 15 юли 2019 г. Агенцията за авиационна безопасност на Европейския съюз издаде препоръка, която е против предоставянето на такова освобождаване.
                  
               
                     (6)
                  
                  
                     Комисията е съгласна с препоръката на Агенцията.
                  
               
                     (7)
                  
                  
                     Съгласно член 71, параграф 1 от Регламент (ЕС) 2018/1139 дадена държава членка може да предостави освобождаване само на физическо или юридическо лице, за което се отнася посоченият регламент, „в случай на неотложни непредвидени обстоятелства, засягащи тези лица, или на спешни оперативни нужди на тези лица“ и когато са спазени всички условия, изброени в букви а) — г) от посочения член.
                  
               
                     (8)
                  
                  
                     Комисията смята, че освобождаването не е обосновано от наличието на неотложни непредвидени обстоятелства, засягащи кандидатите за CPL, MPL или ATPL, нито са налице спешни оперативни нужди на тези лица.
                  
               
                     (9)
                  
                  
                     Що се отнася до „неотложните непредвидени обстоятелства“ или „спешните оперативни нужди“, Комисията отбелязва, че кандидатите за CPL, MPL или ATPL, които страдат от специфично заболяване, не притежават никаква летателна правоспособност по силата на тези свидетелства. Нещо повече, тези кандидати желаят единствено да влязат в авиационната професия, поради което няма как да бъдат доказани „неотложни непредвидени обстоятелства“ или „спешни оперативни нужди“. Мотивите, свързани с предполагаемото неравностойно положение на кандидатите с увреждания, не променят това заключение, тъй като в заболяването на тези лица няма нищо „неотложно“, нито „непредвидимо“.
                  
               
                     (10)
                  
                  
                     Комисията също така отбелязва, че предоставеното освобождаване е от общ характер и важи за „кандидатите за първоначално издаване на свидетелство за медицинска годност Клас 1, за което е необходимо OML“. Целта на освобождаването е в законодателството на Съюза да се внесе промяна от общ характер, чрез която да се даде възможност на нова категория заявители да кандидатстват за OML без оглед на специфичните оперативни нужди на тези лица. На практика предназначението на това освобождаване е да реши икономически проблем, свързан с евентуален бъдещ недостиг на пилоти за авиокомпаниите, а не да отговори на спешни оперативни нужди на тези лица.
                  
               
                     (11)
                  
                  
                     Комисията признава, че недостигът на пилоти може да е системен проблем за някои държави членки, но посочената обосновка е извън обхвата на основанията, предвидени в член 71, параграф 1 от Регламент (ЕС) 2018/1139.
                  
               
                     (12)
                  
                  
                     Нещо повече, Комисията счита, че освобождаването е в разрез с условието по член 71, параграф 1, буква б) от Регламент (ЕС) 2018/1139, тъй като не отговаря на изискванията за безопасност и не е в съответствие с приложимите съществени изисквания по Регламент (ЕС) 2018/1139 и акта за прилагането му, а именно Регламент (ЕС) № 1178/2011 на Комисията.
                  
               
                     (13)
                  
                  
                     Разпоредбите на точка MED.B.001, буква г), точка 1, подточка i) от Регламент (ЕС) № 1178/2011 стъпват върху разбирането, че единствено опитните пилоти (притежаващи CPL, MPL и ATPL) следва да бъдат освобождавани от определени медицински изисквания, тъй като именно опитът на пилота му позволява да реагира по-адекватно в стресови ситуации, възникнали в резултат на негови заболявания. Освен това пилотите с опит са наясно и с планирането на полетите, така че са в състояние да вземат необходимите предпазни мерки, веднага щом усетят първите симптоми на заболяването. Те могат да летят само с квалифициран втори пилот или в качеството на такъв пилот.
                  
               
                     (14)
                  
                  
                     При настоящото равнище на научни медицински познания не е възможно да се гарантира достатъчна степен на безопасност в ситуациите, в които пилот без опит се сблъсква с проявленията на заболяването си, към които се добавят стресови фактори или непредвидени обстоятелства, възникнали по време на полета. Дори научният напредък в медицината да доведе до отпадане на ограниченията за някои от тези заболявания, решението за това следва да се вземе само след като внимателно са отчетени свързаните с безопасността съображения за всички категории заболявания и след съответните консултации с медицински специалисти, а не въз основа на еднократно освобождаване на общо основание, за чието предоставяне в посочения контекст липсва обосновка. Предложените от Обединеното кралство мерки за смекчаване не променят това заключение. Освен рутинната оценка на риска, която се извършва при всички авиомедицински прегледи, Обединеното кралство на практика не предложи други мерки за смекчаване на последиците от освобождаването с оглед на безопасността.
                  
               
                     (15)
                  
                  
                     От гореизложеното става ясно, че прилагането на такова освобождаване засяга сериозно степента на безопасност и не отговаря на общите цели по отношение на безопасността, заложени в Регламент (ЕС) 2018/1139.
                  
               
                     (16)
                  
                  
                     На 29 март 2017 г. Обединеното кралство представи уведомление за намерението си да се оттегли от Съюза в съответствие с член 50 от Договора за Европейския съюз (ДЕС). Съгласно член 50, параграф 3 от ДЕС Договорите престават да се прилагат спрямо оттеглящата се държава от датата на влизане в сила на споразумението за оттегляне или при липса на такова споразумение — две години след представянето на уведомлението, освен ако Европейският съвет в съгласие със засегнатата държава членка не реши с единодушие да продължи този срок. Срокът бе удължаван два пъти, като за последен път това беше извършено с Решение (ЕС) 2019/584 на Европейския съвет (3), с което той бе удължен до 31 октомври 2019 г.
                  
               
                     (17)
                  
                  
                     На 11 януари 2019 г. с Решение (ЕС) 2019/274 (4) Съветът разреши подписването на споразумението за оттегляне, договорено на равнище преговарящи на 14 ноември 2018 г. Съюзът потвърди своята готовност да пристъпи бързо към неговото подписване и сключване, в случай че парламентът на Обединеното кралство одобри споразумението за оттегляне. В четвърта част от споразумението за оттегляне (5) се предвижда преходен период, започващ от датата на влизане в сила на споразумението, през който правото на Съюза ще продължи да се прилага спрямо и в Обединеното кралство, както е определено в него.
                  
               
                     (18)
                  
                  
                     При всички случаи настоящото решение се прилага само докато правото на Съюза се прилага спрямо и в Обединеното кралство,
                  
               ПРИЕ НАСТОЯЩОТО РЕШЕНИЕ:
         
            Член 1
            Предоставеното от Обединеното кралство освобождаване от изискванията по точка MED.B.001, буква г), точка 1, подточка i) от приложение IV (част MED) към Регламент (ЕС) № 1178/2011, за което на 19 октомври 2018 г. то уведоми Комисията, Агенцията за авиационна безопасност на Европейския съюз и останалите държави членки и което позволява на новопридобили летателна правоспособност лица да бъдат освобождавани от определени авиомедицински изисквания, не отговаря на условията по член 71, параграф 1 от Регламент (ЕС) 2018/1139.
         
         
            Член 2
            Адресат на настоящото решение е Обединеното кралство Великобритания и Северна Ирландия.
         
         
            Съставено в Брюксел на 15 октомври 2019 година.
            
               
                  За Комисията
               
               Violeta BULC
               
                  Член на Комисията
               
            
         
         
            (1)  ОВ L 212, 22.8.2018 г., стр. 1.
         
            (2)  Регламент (ЕС) № 1178/2011 на Комисията от 3 ноември 2011 г. за определяне на технически изисквания и административни процедури във връзка с екипажите на въздухоплавателни средства в гражданското въздухоплаване в съответствие с Регламент (ЕО) № 216/2008 на Европейския парламент и на Съвета (ОВ L 311, 25.11.2011 г., стр. 1).
         
            (3)  Решение (ЕС) 2019/584 на Европейския съвет, взето в съгласие с Обединеното кралство, от 11 април 2019 г. за продължаване на срока по член 50, параграф 3 от Договора за Европейския съюз (ОВ L 101, 11.4.2019 г., стр. 1).
         
            (4)  Решение (ЕС) 2019/274 на Съвета от 11 януари 2019 г. относно подписването, от името на Европейския съюз и на Европейската общност за атомна енергия, на Споразумението за оттегляне на Обединеното кралство Великобритания и Северна Ирландия от Европейския съюз и Европейската общност за атомна енергия (ОВ L 47 I, 19.2.2019 г., стр. 1).
         
            (5)  Споразумение за оттегляне на Обединено кралство Великобритания и Северна Ирландия от Европейския съюз и Европейската общност за атомна енергия (ОВ C 144 I, 25.4.2019 г., стр. 1).